VENDIM

Nr. 423, datë 26.6.2024

PËR MIRATIMIN E VLERAVE PËR SECILIN ELEMENT PËRBËRËS TË PAGËS BRUTO MUJORE, TË KOMPENSIMEVE TË TJERA FINANCIARE, QË PËRFITOJNË PUNONJËSIT E POLICISË SË BURGJEVE GJATË QËNDRIMIT NË PUNË, DHE PROCEDURAVE TË PËRFITIMIT TË KËTYRE KOMPENSIMEVE

Në mbështetje të nenit 100 të Kushtetutës, të shkronjës “a”, të pikës 2, të nenit 8, të ligjit nr. 35/2023, “Për kompetencat për caktimin e pagave, trajtimeve të tjera financiare dhe përfitimeve të të punësuarve në institucionet e administratës publike, si dhe të pagës bazë minimale në shkallë vendi”, dhe të pikës 2, të nenit 18, të ligjit nr. 80/2020, “Për Policinë e Burgjeve”, të ndryshuar, me propozimin e zëvendëskryeministrit, Këshilli i Ministrave

VENDOSI:

I. DISPOZITA TË PËRGJITHSHME

Ky vendim ka për qëllim miratimin e: 

a) vlerave për secilin element përbërës të pagës bruto mujore të punonjësve të Policisë së Burgjeve;

b) kompensimeve të tjera financiare për punonjësit e Policisë së Burgjeve dhe procedurave për përfitimin e tyre.
II. PAGA BRUTO MUJORE

1. Elementet përbërëse të pagës bruto mujore dhe vlerat për secilin element për punonjësit e Policisë së Burgjeve janë, si më poshtë vijon: 
a) “Paga për gradë”, që përfaqëson nivelin e pagës së punonjësit, në përputhje me gradën që ka fituar brenda rolit përkatës. Vlera e pagës për gradë përcaktohet në lidhjen nr. 1, që i bashkëlidhet këtij vendimi dhe është pjesë përbërëse e tij;

b) “Shtesa për natyrë të veçantë pune”, që është shtesa për shkak të natyrës së veçantë të punës apo të shërbimit, për kohën që punonjësit ushtrojnë detyrat funksionale (sipas pozicioneve të miratuara në organikë) dhe që përcaktohet:

i. në lidhjen nr. 2, që i bashkëlidhet këtij vendimi dhe është pjesë përbërëse e tij, kur ushtrojnë detyrat në institucionet e ekzekutimit të vendimeve penale;

ii. në lidhjen nr. 3, që i bashkëlidhet këtij vendimi dhe është pjesë përbërëse e tij, kur ushtrojnë detyrat në aparatin e Drejtorisë së Përgjithshme të Burgjeve.

c) “Shtesa për vjetërsi në shërbim”, që është shtesa që përfiton punonjësi i Policisë së Burgjeve me grada, për kohën e qëndrimit në gradë/shërbim dhe aplikohet në masën 1 (një) për qind, pas çdo viti pune. Llogaritja e shtesës për vjetërsi shërbimi bëhet mbi pagën e gradës “inspektor”, të rolit bazë. 

2. Për efekt të llogaritjes së shtesës për vjetërsi në shërbim, sipas shkronjës “c”, të pikës 1, të këtij kreu, vite shërbimi konsiderohen vitet e qëndrimit në shërbim, të dokumentuara në librezën e punës apo në mungesë të librezës së punës me çdo dokument tjetër ligjor, të lëshuar nga organet kompetente përkatëse, sipas legjislacionit në fuqi, të çdo punonjësi në strukturat e Policisë së Burgjeve, Policisë së Shtetit, Forcave të Armatosura të Republikës së Shqipërisë, Shërbimit të Mbrojtjes nga Zjarri dhe Shpëtimin, Gardës së Republikës së Shqipërisë, Agjencisë së Mbikëqyrjes Policore dhe Shërbimit Informativ të Shtetit, sipas ekuivalentimit në vendimin përkatës të Këshillit të Ministrave. 

3. Vitet që përjashtohen nga llogaritja e shtesës së vjetërsisë së shërbimit, vetëm për efekt pagese, janë vitet e sigurimit vullnetar të vetëpunësimit, vitet e punës, si punonjës pa gradë, vitet e shërbimit ushtarak për meshkujt, vitet e shkollimit në institucionet e arsimit ushtarak të Ministrisë së Brendshme, të Ministrisë së Drejtësisë dhe të Ministrisë së Mbrojtjes, si dhe periudhat e trajtimit me pagesë papunësie apo pagesë kalimtare.

4. Aspirantët, që ushtrojnë detyrën në Policinë e Burgjeve gjatë periudhës 1-vjeçare, pas përfundimit të trajnimit trajtohen në pagë, në masën 80% të pagës së gradës “inspektor”, që llogaritet si shumë e dy elementeve të pagës, pagës për gradë dhe shtesës për natyrë të veçantë pune, sipas pozicionit ku ushtrojnë detyrën. 

III. KOMPENSIMI PËR SHPENZIMET E UDHËTIMIT

1. Punonjësi i Policisë së Burgjeve, kur transferohet ose komandohet jashtë vendbanimit të tij, në rast pamundësie të garantimit nga institucioni të transportit, nga vendbanimi deri në vendin e punës, përfiton kompensim për shpenzimet e udhëtimit. 

2. Masa e kompensimit të shpenzimeve të udhëtimit, sipas pikës 1, të këtij kreu, përcaktohet në varësi të distancës në kilometra të vendit të punës me vendbanimin e punonjësit, si më poshtë vijon:

	Distanca në kilometra
	Masa e kompensimit në lekë për muaj

	Nga 36 km deri 60 km
	3 000 lekë/muaj

	Nga 61 km deri 100 km
	5 000 lekë/muaj

	Nga 101 km deri 150 km
	8 000 lekë/muaj

	Nga 151 km deri 200 km
	10 000 lekë/muaj

	Mbi 200 km
	15 000 lekë/muaj


3. Për përfitimin e kompensimit për shpenzimet e udhëtimit, punonjësi paraqet në institucionin ku është transferuar dokumentacionin e mëposhtëm:

a) kërkesën me shkrim, pranë institucionit ku është i punësuar punonjësi;

b) fotokopjen e kartës së identitetit;

c) certifikatën e gjendjes civile familjare;

ç) vërtetimin nga njësia e vetëqeverisjes vendore për vendbanimin e familjes dhe të vetë punonjësit, pavarësisht nga gjendja civile;

d) vërtetimin nga zyra vendore e Agjencisë Shtetërore të Kadastrës, nëse punonjësi është pronar i një banese, në territorin e bashkisë ku ndodhet institucioni i ekzekutimit të vendimeve penale, ku ai është transferuar ose komanduar;

dh) vërtetimin nga zyra vendore e Agjencisë Shtetërore të Kadastrës, nëse punonjësi ka aplikuar për legalizim banese, në territorin e bashkisë ku ndodhet institucioni i ekzekutimit të vendimeve penale, ku ai është transferuar ose komanduar.

4. Titullari i njësisë shpenzuese verifikon nëpërmjet strukturave të institucionit vërtetësinë e dokumentacionit, të përcaktuar në pikën 3, të këtij kreu, të paraqitur nga punonjësi.

5. Punonjësi i Policisë së Burgjeve e përfiton kompensimin për shpenzimet e udhëtimit në masën dhe sipas rregullave të përcaktuara në këtë kre, deri në momentin e sistemimit me banesë në territorin e bashkisë ku ndodhet institucioni i ekzekutimit të vendimeve penale, ku ai është transferuar ose komanduar.

IV. KOMPENSIMI PËR QIRANË E BANESËS

1. Punonjësi i Policisë së Burgjeve, kur transferohet ose komandohet jashtë vendbanimit të tij të përhershëm, për shkak të detyrës ose për nevoja pune, kompensohet për qiranë e banesës, në rastet kur fjetja, transporti dhe ushqimi nuk sigurohen nga Drejtoria e Përgjithshme e Burgjeve. Këtë kompensim punonjësi e përfiton nëse transferohet ose komandohet në një institucion të ekzekutimit të vendimeve penale në largësi mbi 36 (tridhjetë e gjashtë) km nga vendbanimi i tij i përhershëm.

2. Masa e kompensimit për qira banese për punonjësin e Policisë së Burgjeve, sipas përcaktimit të pikës 1, të këtij kreu, përcaktohet në varësi të personave në ngarkim që ka punonjësi, si më poshtë vijon:

	Numri i personave në ngarkim 
	Sipërfaqja e banesës për të cilën i kompensohet qiraja e banimit

	I vetëm 
	43.93 m²

	Punonjësi dhe një person në ngarkim 
	56.47 m²;

	Punonjësi dhe dy persona në ngarkim
	79.74 m²;

	Punonjësi dhe tre persona e më shumë në ngarkim
	80.50 m².


3. Numri i personave, pjesëtarë të familjes, në ngarkim të punonjësit të Policisë së Burgjeve, vërtetohet nëpërmjet certifikatës së gjendjes së tij familjare.

4. Njësia shpenzuese në Drejtorinë e Përgjithshme të Burgjeve bën kompensimin e qirasë së banesës së punonjësit të Policisë së Burgjeve, përkundrejt paraqitjes së kontratës së qirasë, në vlerë jo më të madhe se vlera minimale e qirasë, e përcaktuar në vendimin përkatës të Këshillit të Ministrave, për përcaktimin e vlerës minimale të çmimit të referencave të qirave të ndërtesave, për qëllime tatimore. Vlera minimale mujore e çmimit të shitjes për metër katror sipërfaqe ndërtese të dhënë me qira do të përllogaritet në bazë të vlerës mesatare të shitblerjeve të banesave në tregun e lirë, sipas njësive administrative, të përcaktuara në udhëzimin e Këshillit të Ministrave, “Për miratimin e kostos mesatare të ndërtimit të banesave nga Enti Kombëtar i Banesave”, që miratohet çdo vit.

5. Për përfitimin e kompensimit për qira banese, sipas pikave 1 deri në 4, të këtij kreu, punonjësi paraqet në institucionin, ku është transferuar, dokumentacionin e mëposhtëm:

a) kërkesën me shkrim pranë njësisë buxhetore ku është i punësuar; 

b) fotokopjen e kartës së identitetit; 

c) certifikatën e gjendjes familjare;

ç) kontratën e noterizuar të qirasë së banesës në territorin e bashkisë ku ndodhet institucioni i ekzekutimit të vendimeve penale, ku punonjësi është transferuar ose komanduar;

d) vërtetimin nga zyra vendore e Agjencisë Shtetërore të Kadastrës, që punonjësi nuk ka banesë në territorin e bashkisë ku ndodhet institucioni i ekzekutimit të vendimeve penale, ku ai është transferuar ose komanduar;

dh) vërtetimin nga zyra vendore e Agjencisë Shtetërore të Kadastrës, nëse punonjësi nuk ka aplikuar për legalizim banese në territorin e bashkisë ku ndodhet institucioni i ekzekutimit të vendimeve penale, ku ai është transferuar ose komanduar.

6. Titullari i njësisë shpenzuese verifikon, nëpërmjet strukturave të varësisë, vërtetësinë e dokumentacionit të paraqitur nga punonjësi dhe zbatimin e kontratës së qirasë. 

7. Përcaktimi i apartamentit të banimit, që punonjësi i Policisë së Burgjeve do të marrë me qira, si dhe i masës së pagesës së qirasë, sipas përcaktimeve në këtë kre, bëhet nga një komision vlerësimi në Drejtorinë e Përgjithshme të Burgjeve, i cili përzgjedh ofertën më të leverdisshme, mbi bazën e shqyrtimit të 3 (tri) ofertave të marra nga ky punonjës, nga 3 (tri) shoqëri imobiliare.

8. Punonjësi i Policisë së Burgjeve, pasi merr miratimin për ofertën e përzgjedhur, sipas përcaktimit në pikën 7 të këtij kreu, nënshkruan kontratën e qirasë së apartamentit të banimit për një periudhë 6-mujore, me të drejtë ripërtëritjeje me të njëjtat kushte. Kontrata e qirasë, detyrimisht, duhet të bëhet në një zyrë noterie.

9. Procedurat standarde të punës për verifikimin e vërtetësisë së dokumentacionit të paraqitur nga punonjësi i Policisë së Burgjeve të lidhjes e të zbatimit të kontratës së qirasë dhe pagesës së qirasë së banesës, sipas përcaktimeve të këtij kreu, miratohen me urdhër të drejtorit të përgjithshëm të Burgjeve.

10. Punonjësi i Policisë së Burgjeve, që përfiton kompensim për qiranë e banesës, nuk përfiton kompensimin e shpenzimeve të udhëtimit. 

11. Fondi i përcaktuar për kompensimin e qirave të banesave, sipas parashikimeve të këtij kreu, planifikohet çdo vit në programin buxhetor të Policisë së Burgjeve.

12. Përfitimi i kompensimit për qiranë e banesës vazhdon deri në ndryshimin e vendbanimit të punonjësit, që nënkupton sistemimin me banesë në territorin e bashkisë ku ndodhet institucioni i ekzekutimit të vendimeve penale, ku ai është transferuar ose komanduar.

V. TRAJTIMI ME USHQIM PA PAGESË OSE KOMPENSIMI I SHPENZIMEVE TË USHQIMIT

1. Drejtoria e Përgjithshme e Burgjeve i siguron punonjësit të Policisë së Burgjeve, në rastet kur transferohet ose komandohet jashtë vendbanimit, trajtimin me ushqim pa pagesë:

a) me një vakt, kur kohëzgjatja e punës së punonjësve të Policisë së Burgjeve është 8 (tetë) orë;

b) me tri vakte, kur punonjësit e Policisë së Burgjeve janë të angazhuar në shërbime apo gatishmëri dhe kohëzgjatja e shërbimit ose e gatishmërisë zgjat 24 (njëzet e katër) orë.

2. Normat e ushqimit ditor të kalorive për të gjithë punonjësit përfitues, sipas pikës 1, të këtij kreu, miratohen me udhëzim të përbashkët të ministrit përgjegjës për Policinë e Burgjeve dhe të ministrit përgjegjës për shëndetësinë, ku përcaktohen:

a) normat e artikujve ushqimorë, brenda limitit të miratuar të kalorive, duke ruajtur raportin e njësive ushqimore;

b) normat e zëvendësimit të artikujve ushqimorë;

c) normat e pajisjeve dhe të materialeve të shërbimit të ushqimit.

3. Në rastet kur Drejtoria e Përgjithshme e Burgjeve nuk siguron trajtimin me ushqim pa pagesë, sipas pikave 1 dhe 2, të këtij kreu, punonjësit të Policisë së Burgjeve i jepet një kompensim në vlerë monetare për shpenzimet e ushqimit, për ditët efektive të punës. Vlera e kompensimit (në lekë) të shpenzimeve të ushqimit bëhet bazuar në normën e përcaktuar ushqimore dhe miratohet nga drejtori i përgjithshëm i Burgjeve.

4. Punonjësi i Policisë së Burgjeve përfiton trajtimin me ushqim pa pagesë apo kompensimin e shpenzimeve të ushqimit, sipas këtij kreu, deri në momentin e sistemimit me banesë në territorin e bashkisë ku ndodhet institucioni i ekzekutimit të vendimeve penale, ku ai është transferuar ose komanduar.

5. Fondi i përcaktuar për këtë qëllim planifikohet për çdo vit në programin buxhetor të Policisë së Burgjeve.

VI. DISPOZITA KALIMTARE DHE TË FUNDIT

1. Efektet financiare, që rrjedhin nga zbatimi i këtij vendimi, për vitin 2024, përballohen nga buxheti i miratuar për këtë institucion, si dhe nga fondi i kontingjencës për rritjen e pagave, sipas përcaktimeve në ligjin nr. 97/2023, “Për buxhetin e vitit 2024”, të ndryshuar.

2. Vendimi nr. 920, datë 25.11.2020, i Këshillit të Ministrave, “Për trajtimin me pagë e shtesa mbi pagë dhe për procedurën e kompensimit financiar gjatë qëndrimit në punë të punonjësve të Policisë së Burgjeve”, të ndryshuar, shfuqizohet.

3. Ngarkohen Ministria e Drejtësisë dhe Drejtoria e Përgjithshme e Burgjeve për zbatimin e këtij vendimi.

Ky vendim hyn në fuqi pas botimit në Fletoren Zyrtare dhe i shtrin efektet financiare nga data 1 korrik 2024. 
KRYEMINISTËR
Edi Rama
Lidhja nr. 1

Paga për gradë për punonjësit e policisë së burgjeve

	Roli
	Grada
	Paga bazë për gradë

	1
	2
	3

	Bazë
	Inspektor
	70,000

	
	Kryeinspektor
	85,000

	

	I mesëm 
	Nënkomisar
	95,000

	
	Komisar
	105,000

	
	Kryekomisar (shef i sigurisë)
	120,000

	

	I lartë
	Drejtues 
	150,000

	
	Drejtues i lartë (drejtor i Policisë)
	170,000


Lidhja nr. 2

Masa e shtesës për natyrë të veçantë pune sipas funksioneve organike në funksione të Policisë së Burgjeve në Institucionet e Ekzekutimit të Vendimeve Penale (IEVP)

	Roli
	Grada
	Pozicionet e punës, në funksione të Policisë së Burgjeve, të miratuara organikën e Drejtorisë së Përgjithshme të Burgjeve për institucionet e Ekzekutimit të Vendimeve Penale.

	
	
	Shefi i Policisë dhe Grupi Sigurisë
	Regjimi i Brendshëm
	Regjimi i Jashtëm
	Regjimi i Posaçëm

	
	
	Shefi i Policisë.

Specialist i Grupit të shoqërimit dhe sigurisë.

Grupi i Sigurisë dhe Shoqërimeve.
	Përgjegjës shërbimi në godinë. Përgjegjës shërbimi në ambientet e takimeve.

Shoqërues takimesh dhe të dënuarish.

Specialist regjimi. Specialist policie. Punonjës i rolit bazë në vendshërbime.

Teknik operator dhe për kamerat.


	Përgjegjës shërbimi në regjim. Specialist regjimi.

Specialist/Ndihmësspecialist informacioni.

Punonjës i rolit bazë në vendshërbime.

Operator kamerash.

Kontrollor për familjarët dhe ushqimet.

Shoqërues për familjarët.


	Përgjegjës shërbimi.

Specialist regjimi.

Punonjës i regjimit të brendshëm.

Grupi i forcave speciale. Përgjegjës i sektorit të forcave speciale dhe specialist i forcave speciale.

	
	
	Institucionet e Ekzekutimit të Vendimeve Penale

	
	
	Të sigurisë së lartë
	Të sigurisë së zakonshme dhe

paraburgimet
	Të sigurisë së lartë
	Të sigurisë së zakonshme dhe paraburgimet
	Të sigurisë së lartë
	Të sigurisë së zakonshme dhe paraburgimet
	IEVP me regjim të posaçëm dhe forcat speciale

	Bazë
	Inspektor
	12000


	10000


	10000


	9000


	6000


	5000


	15000



	
	Kryeinspektor
	12000


	10000


	10000


	9000


	6000


	5000


	15000



	I mesëm
	Nënkomisar
	12000


	10000


	10000


	9000


	6000


	5000


	15000



	
	Komisar
	12000


	10000


	10000


	9000


	6000


	5000


	15000



	
	Kryekomisar
	12000


	10000


	
	
	
	
	


Lidhja nr. 3

Masa e shtesës për natyrë të veçantë pune, sipas funksioneve organike në funksione të Policisë së Burgjeve, në Drejtorinë e Përgjithshme të Burgjeve

	Roli
	Grada
	Pozicionet e punës, në funksione të Policisë së Burgjeve, të miratuara organikën e Drejtorisë së Përgjithshme të Burgjeve.

	
	
	Drejtor

i Policisë së Burgjeve
	Përgjegjës Sektori në:

Sektorin për Çështjet e Sigurisë.

Sektorin e Forcave Operacionale.

Sektorin për Sigurinë e Objekteve dhe Gjykatave.

Sektorin e Komunikimit dhe Monitorimit Elektronik.

Sektorin e Drejtimit dhe Informacionit, Emergjencave dhe Armatimit.

Sektorin e Analizës dhe Koordinimit.
	Përgjegjës Sektori në Sektorin e Forcave Speciale (Strukturë e Posaçme).

Specialistë në Sektorin e Forcave Speciale (Strukturë e Posaçme).

Punonjës të tjerë policie në Grupin Special dhe në Sektorin Forcave Speciale (Strukturë e Posaçme) sipas pozicioneve të miratuara në organikën e Drejtorisë së Përgjithshme të Burgjeve.
	Specialist policie dhe punonjës të tjerë policie në Sektorin e Forcave Operacionale, sipas pozicioneve të miratuara në organikën e Drejtorisë së Përgjithshme të Burgjeve.


	Specialistë në:

Sektorin për Çështjet e Sigurisë.

Sektorin për Sigurinë e Objekteve dhe Gjykatave.

Sektorin e Komunikimit dhe Monitorimit Elektronik.

Sektorin e Drejtimit dhe Informacionit, Emergjencave dhe Armatimit.

Sektorin e Analizës dhe Koordinimit.

Punonjës i rolit bazë dhe Ndihmësspecialistë në Sektorin për Sigurinë e Objekteve dhe Gjykatave.

Punonjës i rolit bazë dhe Teknik në Sektorin Analizës dhe Koordinimit.

	Bazë
	Inspektor
	
	
	15,000 
	10,000 
	6,000 

	
	Kryeinspektor
	
	
	15,000 
	10,000 
	6 000 

	I mesëm
	Nënkomisar
	
	
	
	10,000 
	

	
	Komisar
	
	
	15,000 
	
	

	
	Kryekomisar
	
	
	15,000 
	10,000 
	6,000 

	I lartë
	Drejtues
	
	9,000 
	15,000 
	
	

	
	Drejtues i lartë
	10,000
	
	
	
	


